V súlade s Rozhodnutím RKC Biskupstvo Spišské Podhradie ako zriaďovateľa školy zo dňa 17. 06. 2020 a v súlade s Rozhodnutím Ministra školstva, vedy, výskumu a športu SR č. 2020/12836:1A2110 zo 16. júna 2020 o **obnove školského vyučovania vo všetkých druhoch a typoch škôl s účinnosťou od 22. júna 2020**

vydávam

**Pokyny upravujúce podmienky prevádzky**

**Gymnázia sv. F. Assiského**

na obdobie do konca školského roku 2019/2020.

1. GSFA v Levoči má nastavený vyhovujúci a funkčný systém dištančného vzdelávania, preto bude v dištančnom vzdelávaní pokračovať a škola sa otvára iba na tri dni vyučovania za účelom odovzdania učebníc, odnesenia osobných vecí žiakov zo školských skriniek, predĺženie ISIC preukazov a vydania vysvedčenia. Nástup žiakov jednotlivých tried do školy bude prebiehať podľa časového harmonogramu uvedeného v Prílohe č. 1. O časovom harmonograme prác v čase od 22. 6. 2020 do 26. 6. 2020 boli žiaci jednotlivých tried informovaní prostredníctvom triednych učiteľov, oznamom na webovom sídle školy a správou v školskom informačnom systéme edupage.
2. Školská jedáleň nebude z technických príčin v prevádzke.
3. ***Opatrenia školy na predchádzanie ochoreniu Covid 19***

Škola zabezpečí dezinfekciu rúk všetkých osôb pri vstupe do budovy vhodne umiestneným dezinfekčným prostriedkom.

* Žiak si po príchode do školy a následne podľa potreby umýva ruky bežným spôsobom, ktorý je v súlade s aktuálnymi hygienicko-epidemiologickými nariadeniami.
* Žiaci a učitelia počas výchovno-vzdelávacieho procesu nemusia nosiť rúško.
* V triedach sa bude často a intenzívne vetrať.
* Rukavice pre bežné činnosti nie sú nutné.
* Toalety sú vybavené dezinfekčným mydlom v dávkovači a jednorazovými papierovými utierkami (obrúskami) pre bezpečné osušenie rúk.
* Upratovanie a dezinfekcia toaliet bude prebiehať minimálne dvakrát denne a podľa potreby.
* Dôkladné čistenie všetkých miestností, v ktorých sa žiaci, pedagogickí zamestnanci, ďalší zamestnanci školy a iné osoby nachádzajú, sa bude vykonávať najmenej raz denne.
* Dezinfekcia dotykových plôch, ostatných povrchov alebo predmetov, ktoré používa zvlášť veľký počet osôb, bude vykonávaná minimálne dvakrát denne a podľa potreby (napr. kľučky dverí).

1. ***Pokyny pre zákonných zástupcov žiakov***

* Zákonný zástupca zodpovedá za dodržiavanie hygienicko-epidemiologických opatrení pri príchode žiaka do školy a pri odchode žiaka zo školy (nosenie rúšok, dodržiavanie odstupov, dezinfekcia rúk v zmysle aktuálnych opatrení ÚVZ SR).
* Zabezpečí pre svoje dieťa každý deň dve rúška a papierové jednorazové vreckovky.
* Žiak je povinný predložiť pri prvom nástupe do školy alebo po každom prerušení dochádzky do školy v trvaní viac ako tri dni písomné vyhlásenie o tom, že neprejavuje príznaky prenosného ochorenia a nemá nariadené karanténne opatrenie (viď Príloha č. 2).
* V prípade, že u žiaka je podozrenie alebo potvrdené ochorenie na COVID\_19, jeho zákonný zástupca o tejto skutočnosti bezodkladne informuje triedneho učiteľa a riaditeľku školy. Povinnosťou zákonného zástupcu je aj bezodkladné nahlásenie karantény, ak bola žiakovi nariadená lekárom všeobecnej zdravotnej starostlivosti pre deti a dorast alebo miestne príslušným regionálnym hygienikom. Za týchto okolností je žiak z vyučovania vylúčený.

1. ***Pokyny pre pedagogických a nepedagogických zamestnancov***

* Pedagogickí a nepedagogickí zamestnanci nastúpia prezenčne do práce najneskôr 22. 6. 2020.
* Pri prvom nástupe do práce všetci zamestnanci školy vyplnia dotazník o zdravotnom stave pred návratom do zamestnania (Príloha č. 3).
* Práca na pracovisku je pre pedagogických zamestnancov v týždni od 22. 6. 2020 do 26. 6. 2020 od 8:00 do 12:00 s výnimkou dozor-konajúcich zamestnancov (nástup o 7:45) .

V Levoči 19. 06. 2020 RNDr. Janka Hozová

riaditeľka školy